Pääministeri Juha Sipilän (kesk) hallitus on ilmoittanut koventavansa seksuaalirikollisten rangaistuksia.

Valtiovarainministeri Petteri Orpo sanoi tiistaina eduskunnassa, että hallitus koventaa seksuaalirikollisten rangaistuksia. PETTERI PAALASMAA

Valtiovarainministeri Petteri Orpo (kok) esitteli valtioneuvoston selonteon julkisen talouden suunnitelmasta vuosille 2019-2022 eduskunnassa tiistaina. Kymmenisen minuuttia kestäneen puheenvuoronsa lopuksi Orpo nosti esiin turvallisuuden ja oikeusvaltion toiminnan.

- Turvaamme 7 200 poliisin tason koko kehyskaudella. Me haluamme, että Suomen tiet ja kadut ovat turvallisia jatkossakin. Me vahvistamme myös oikeusjärjestelmän uskottavuutta. Palautamme käyttöön muuntorangaistuksen, jolloin taparikollisten sakot voidaan jälleen muuttaa vankeudeksi. Kovennamme myös seksuaalirikollisten rangaistuksia, Orpo luetteli.

Kun keskusta ja kokoomus olivat pitäneet omat ryhmäpuheenvuoronsa ja kiitelleet hallitusta oman aikansa, tuli kolmannen hallituspuolueen sinisten Simon Elon vuoro. Hänen mukaansa " siniset ovat Suomen turva " .

- Kehysriihessä tehtiin merkittäviä parannuksia turvallisuuteen. Poliisille ja suojelupoliisille osoitettiin merkittävää lisärahoitusta, minkä lisäksi seksuaalirikosten rangaistuksia kovennetaan ja erityisesti pienyrittäjien toivoma sakkojen muuntorangaistus palautetaan, Elo sanoi.

Perussuomalaisten kansanedustaja Ville Tavio haastoi hallituksen välittömästi Twitterissä.

- Hallitus yrittää sumuttaa äänestäjiä väittäen, että seksuaalirikosten rangaistukset kovenevat. Rangaistusmaksimin nosto ei vaikuta tähän lainkaan. Miksei media paljasta kokoomusministerien täydellistä pajunköyttä? Tavio tviittasi.

Tavio on perussuomalaisten eduskuntaryhmän 1. varapuheenjohtaja. Hän on koulutukseltaan oikeustieteen maisteri ja ammatiltaan lakimies, samoin kuin Sipilän hallituksen oikeusministeri Antti Häkkänen (kok).

Tavio viittaa äänestäjien sumuttamisella oikeusministeriön lausuntokierroksella olevaan arviomuistioon, jonka mukaan rikoslakiin voitaisiin lisätä uusi säännös törkeästä lapsen raiskauksesta sekä korottaa lapsen seksuaalisen hyväksikäytön enimmäisrangaistusta.

Perussuomalaisten kansanedustaja Ville Tavio syyttää Sipilän hallitusta äänestäjien sumuttamisesta. PETTERI PAALASMAA

Koskee pientä joukkoa

Rikosoikeuden professori Matti Tolvanen Itä-Suomen yliopistosta sanoo, että poliitikkojen puheenvuorot eduskunnassa antavat tässä tapauksessa väärän kuvan siitä, mitä hallitus on tekemässä: seksuaalirikollisten rangaistuksia ei olla Tolvasen mukaan yleisesti koventamassa.

- Siinä on vedetty kyllä mutkia suoraksi. Se (rangaistusten koventaminen) koskee nimenomaan tätä lapsiin kohdistuvien tekojen sääntelyn täsmentämistä, Tolvanen sanoo.

- Minulla on se käsitys, että mitään muuta ei olisi tulossa.

Käytännössä seksuaalirikollisten rangaistusten koventaminen vaatisi sitä, että niiden seksuaalirikosten, joita tehdään Suomessa määrällisesti kaikkein eniten, rangaistusasteikkoa korotettaisiin asteikon molemmista päistä - ei vain enimmäisrangaistuksen osalta.

- Sanon jo suoraan, että se (hallituksen esitys) koskee varsin pientä joukkoa. Lakimuutos, jota ollaan nyt viemässä läpi, koskee vuosittain korkeintaan muutamaa kymmentä tapausta. Jos sanotaan, että seksuaalirikosten rangaistuksia kovennetaan, niin se koskee kyllä hyvin kohdennettua joukkoa, Tolvanen sanoo.

- Jos haluttaisiin varmistaa, ettei ehdollista vankeusrangaistusta tuomittaisi koskaan törkeästä tekomuodosta, niin rangaistuksen minimi pitäisi nostaa kolmeen vuoteen - kahteen vuoteen asti rangaistus voidaan antaa ehdollisena.

Sipilän hallituksen trioministerit kertoivat kehysriihen tuloksista viime viikolla. Kuvassa Petteri Orpo (kok), Juha Sipilä (kesk) ja Sampo Terho (sin). PETTERI PAALASMAA

Tilastokeskuksen mukaan Suomen käräjä- ja hovioikeudet antoivat vuonna 2016 rikoslain 20 luvun mukaisista seksuaalirikoksista yhteensä 546 tuomiota.

Niistä 158 tuli lapsen seksuaalisesta hyväksikäytöstä, 129 raiskauksesta ja 96 törkeästä lapsen seksuaalisesta hyväksikäytöstä. Törkeästä raiskauksesta annettiin yhteensä 46 tuomiota.

Seksuaalirikoksista annettaviin rangaistuksiin liittyvä keskustelu pohjaa Sipilän hallituksen strategiseen ohjelmaan Ratkaisujen Suomi, jonka mukaan " Suomessa oikeusturva toteutuu tehokkaasti ja rangaistukset vastaavat yleistä oikeustajua " .